Document ID: 31994R0858

ΚΑΝΟΝΙΣΜΟΣ (ΕΚ) αριθ. 858/94 ΤΟΥ ΣΥΜΒΟΥΛΙΟΥ της 12ης Απριλίου 1994 για τη θέσπιση καθεστώτος στατιστικής καταγραφής του ερυθρού τόνου (Thunnus thynnus) στην Κοινότητα
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 43,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
Εκτιμώντας:
ότι θα πρέπει να εφαρμοσθεί κατάλληλη πολιτική διαχείρισης και διατήρησης των τονοειδών του Ατλαντικού Ωκεανού και των γειτονικών θαλασσών- ότι η διεθνής σύμβαση για τη διατήρηση των τονοειδών του Ατλαντικού, ονομαζόμενη κατωτέρω "σύμβαση ICCAT", που ισχύει από τις 21 Μαρτίου 1969, αποτελεί το κατάλληλο διεθνές πλαίσιο για την εφαρμογή αυτής της πολιτικής-
ότι, με την απόφαση 86/238/ΕΟΚ του Συμβουλίου (3), η Κοινότητα ενέκρινε την προσχώρησή της στη σύμβαση ICCAT, όπως τροποποιήθηκε από το πρωτόκολλο που προσαρτάται στην τελική πράξη της διάσκεψης των πληρεξουσίων των κρατών μερών της σύμβασης που υπεγράφη στο Παρίσι στις 10 Ιουλίου 1984- ότι, εν αναμονή της ολοκλήρωσης των διαδικασιών επικύρωσης, η Κοινότητα συμμετέχει στις εργασίες της ICCAT ως παρατηρητής-
ότι, στο πλαίσιο των μέτρων ρύθμισης του αποθέματος του ερυθρού τόνου, η ICCAT εξέδωσε, κατά την όγδοη έκτακτη συνεδρίασή της που πραγματοποιήθηκε στη Μαδρίτη από 8 έως 13 Νοεμβρίου 1992, απόφαση που αποσκοπεί στο να καταστήσει υποχρεωτική την υποβολή στατιστικού εγγράφου για την εισαγωγή του ερυθρού τόνου στο έδαφος κάθε συμβαλλομένου μέρους- ότι η απόφαση αυτή προβλέπει ότι το εν λόγω έγγραφο εκδίδεται από τη χώρα της οποίας τη σημαία φέρει το αλιευτικό σκάφος-
ότι τα κράτη μέλη της Κοινότητας που είναι σήμερα συμβαλλόμενα μέρη στη σύμβαση ICCAT, υποχρεούνται να τηρούν και να εφαρμόζουν τις αποφάσεις της ICCAT- ότι, για να εξασφαλιστεί η καλή λειτουργία της εσωτερικής αγοράς και η ενιαία εφαρμογή της εν λόγω απόφασης στο σύνολο της κοινοτικής επικράτειας, είναι αναγκαίο να θεσπισθούν κοινοτικοί κανόνες-
ότι οι κοινοτικοί αυτοί κανόνες πρέπει να προβλέπουν την καταγραφή ορισμένων στοιχείων σχετικά με τα αλιεύματα και την υποβολή στατιστικού εγγράφου το οποίο να περιέχει ορισμένα στοιχεία- ότι το έγγραφο αυτό πρέπει να συμπληρώνεται από τους ενδεδειγμένους φορείς και να παρουσιάζεται και να ελέγχεται κατά τη θέση του ερυθρού τόνου σε ελεύθερη κυκλοφορία στο τελωνειακό έδαφος της Κοινότητας-
ότι ο κανονισμός (ΕΟΚ) αριθ. 2847/93 του Συμβουλίου της 12ης Οκτωβρίου 1993 για τη θέσπιση συστήματος ελέγχου της κοινής αλιευτικής πολιτικής (4), και ιδίως το άρθρο 31, προβλέπει διατάξεις σχετικά με τις κυρώσεις που επιβάλλονται για τις παραβιάσεις των κοινοτικών μέτρων που θεσπίζονται στα πλαίσια της κοινής αλιευτικής πολιτικής-
ότι τα στατιστικά στοιχεία που λαμβάνονται στα πλαίσια αυτού του καθεστώτος πρέπει να ανακοινώνονται στην Επιτροπή για να τα διαβιβάσει με τη σειρά της στην ICCAT,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στους κανόνες στατιστικής καταγραφής που θεσπίζονται με τον παρόντα κανονισμό υπάγονται:
- η αλιεία ερυθρού τόνου (Thunnus thynnus) από κοινοτικά σκάφη ή κοινοτικούς παραγωγούς,
- η θέση σε ελεύθερη κυκλοφορία (συμπεριλαμβανομένων των άμεσων εκφορτώσεων) εντός της Κοινότητας, ερυθρού τόνου (Thunnus thynnus) υπαγόμενου στους κωδικούς ΣΟ 0302 39 και 0303 49 προέλευσης τρίτων χωρών.
Άρθρο 2
1. Οι ποσότητες ερυθρού τόνου που αλιεύονται από κοινοτικό σκάφος ή από κοινοτικό παραγωγό καταγράφονται για στατιστικούς σκοπούς.
2. Τα ενδιαφερόμενα κράτη μέλη καθορίζουν τις λεπτομέρειες εφαρμογής της καταγραφής που αναφέρεται στην παράγραφο 1, η οποία πρέπει να περιλαμβάνει τα ακόλουθα στοιχεία:
- όνομα του σκάφους ή, σε περίπτωση που για την αλιεία δεν χρησιμοποιήθηκε σκάφος, το όνομα του παραγωγού,
- τόπος αλίευσης: Ανατολικός Ατλαντικός, Δυτικός Ατλαντικός (σύμφωνα με τη γεωγραφική διαίρεση που σημειώνεται στο σημείο 1 του παραρτήματος ΙΙ), Μεσόγειος, λοιπές θάλασσες,
- τύπος χρησιμοποιηθέντος αλιευτικού εργαλείου, σύμφωνα με τον κωδικό που σημειώνεται στο παράρτημα ΙΙ σημείο 3,
- ποσότητα (βάρος ζώντων ιχθύων σε τόνους, συμπεριλαμβανομένων των απορριπτόμενων αλιευμάτων),
- υπογραφή του πλοιάρχου ή του εφοπλιστού ή, σε περίπτωση που για την αλιεία δεν χρησιμοποιήθηκε σκάφος, του παραγωγού.
Άρθρο 3
1. Οι ποσότητες ερυθρού τόνου προέλευσης τρίτων χωρών που τίθενται σε ελεύθερη κυκλοφορία (συμπεριλαμβανομένων των άμεσων εκφορτώσεων) στην κοινοτική αγορά πρέπει να συνοδεύονται από το στατιστικό έγγραφο του παραρτήματος Ι.
2. Το στατιστικό έγγραφο συμπληρώνεται και υπογράφεται, για τα μέρη που τους αφορούν, από τους αρμόδιους φορείς οι οποίοι και ευθύνονται για τα στοιχεία που δηλώνουν στο έγγραφο.
Το στατιστικό έγγραφο επικυρώνεται από δεόντως εξουσιοδοτημένο υπάλληλο της χώρας τη σημαία της οποίας φέρει το σκάφος που αλίευσε τον ερυθρό τόνο ή, σε περίπτωση που για την αλιεία δεν χρησιμοποιήθηκε σκάφος, του κράτους στα ύδατα του οποίου αλιεύθηκε. Ωστόσο, για τις τρίτες χώρες που αναφέρονται στο παράρτημα ΙΙ σημείο 2, η επικύρωση μπορεί να γίνεται από έναν αναγνωρισμένο προς το σκοπό αυτό φορέα, π.χ. εμπορικό επιμελητήριο.
3. Το στατιστικό έγγραφο διαβιβάζεται στις αρμόδιες αρχές του κράτους μέλους στο οποίο το προϊόν τίθεται σε ελεύθερη κυκλοφορία.
Άρθρο 4
Σε περιπτώσεις μη τήρησης των μέτρων που προβλέπονται στα άρθρα 2 και 3, εφαρμόζονται οι διατάξεις του άρθρου 31 παράγραφοι 1, 2 και 3 του κανονισμού (ΕΟΚ) αριθ. 2847/93.
Άρθρο 5
1. Μέχρι το τέλος Αυγούστου για το πρώτο εξάμηνο και μέχρι το τέλος Φεβρουαρίου για το δεύτερο εξάμηνο του έτους, τα κράτη μέλη ανακοινώνουν στην Επιτροπή τα ακόλουθα στοιχεία:
- τις εξαμηνιαίες ποσότητες ερυθρού τόνου που αλιεύτηκαν από κοινοτικό σκάφος ή κοινοτικό παραγωγό, κατανεμημένες ανά τόπο αλιείας και τύπο αλιευτικού εργαλείου που χρησιμοποιήθηκε,
- τις εξαμηνιαίες ποσότητες κάθε εμπορικής παρουσίασης ερυθρού τόνου, κατανεμημένες ανά τρίτη χώρα καταγωγής, τόπο αλιείας και τύπο αλιευτικού εργαλείου που χρησιμοποιήθηκε, οι οποίες ετέθησαν σε ελεύθερη κυκλοφορία (συμπεριλαμβανομένων των άμεσων εκφορτώσεων) στο έδαφός του.
2. Η Επιτροπή διαβιβάζει στην ICCAT τα στοιχεία που αναφέρονται στην παράγραφο 1.
Άρθρο 6
Ο παρών κανονισμός τίθεται σε ισχύ την 1η Ιουλίου 1994.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 12 Απριλίου 1994.

Labels: 12
19
6